Jääkiekko oli ensimmäistä kertaa olympialaisten ohjelmassa vuonna 1920 Antwerpenin kesäolympialaisissa. Jääkiekkoturnaus oli määrä järjestää jo vuoden 1916 olympialaisissa, mutta kisat peruttiin ensimmäisen maailmansodan takia. Talviolympialaisia ei vielä vuonna 1920 järjestetty, ja olympialaisten jääkiekkoturnaus pelattiin jo huhtikuussa, jolloin jäätä voitiin vielä ylläpitää kisojen peliareenalla. Varsinaiset olympialaiset alkoivat vasta elokuussa.